કુંભ રાશિના જાતકો અભ્યાસમાં તીવ્ર હોય છે, તેઓ અનુભવ અને બુદ્ધિનો ગજબ ઉપયોગ કરી શકે છે. આ રાશિના જાતકો નવીનતા લાવવામાં અને નવો ચીલો પાડવામાં આગળ હોય છે. આ રાશિના જાતકો પોતાની લાગણીઓને આસાનીથી જીતી શકે છે. તેમને લાગણીવશ કામ કરતા કે દુઃખી થતાં ભાગ્યે જ જોઈ શકાશે. આ રાશિના જાતકો જલદીથી કોઈના વિચારો કે સત્તાના ગુલામ થતા નથી. પરંતુ તેઓ સ્વતંત્રતા અને વૈચારિક ક્રાંતિમાં માને છે. કોઈની નીચે કામ કરવામાં તેઓને બિલકુલ આનંદ આવતો નથી. આ રાશિના જાતકો એક ઉત્તમ વૈજ્ઞાનિક કે વિજ્ઞાનના પ્રોફેસર બની શકે છે.કુંભ રાશિના જાતકો જલદી પ્રેમમાં પડતાં નથી, તેઓની માટે પ્રેમ કરતા વિચારો મહત્વના હોઈ શકે છે. તેઓનો પ્રેમ પણ ગણતરીપૂર્વકનો હોઈ શકે છે. આ રાશિના જાતકો ધાર્મિક બાબતોમાં વધુ માથું મારતા નથી, તેઓ રીતરીવાજોને પણ પોતાની બુદ્ધિથી મૂલવે છે. તેઓ સામાજિક બાબતોને વધુ મહત્વ આપે છે. સામાજિક બાબતોમાં સદા રસ લેવો અને સમાજમાં નામના થાય તે માટે પોતાની બુદ્ધિથી જોર લગાવે છે. તેમના મિત્રો ગણ્યાંગાંઠ્યા હોય છે, તેમની સાથે તેમનો સંબંધ બહુ લાંબો ટકતો નથી.